text: Horsens møder Vendsyssel i åben kamp om plads i Superligaen
  04 juni 2017 kl. 12.47
  Inden længe lyder startfløjtet i den altafgørende fodboldkamp, hvor AC Horsens skal sejre for at beholde sin plads i Danmarks bedste fodboldliga. 
  Det bliver en dramatisk kamp, når superligaholdet AC Horsens søndag eftermiddag møder nummer to fra 1. division; Vendsyssel FF.
  Den første kamp på hjemmebanen i Horsens endte 0-0 mod nordjyderne. Derfor skal returkampen som minimum ende 1-1 til Horsens, hvis de vil spille i Superligaen næste sæson.
  AC Horsens cheftræner, Bo Henriksen, spår chancerne for en sejr til at være 50/50.
  - Vi har dog en lille fordel ved, at vi holdt dem fra at score et udebanemål, og vi vil selvfølgelig gå efter at score et mål, så de skal score to for at vinde sammenlagt. Vi havde mange indlæg, indkast og standardsituationer generelt i den første kamp, og dem skal vi selvfølgelig have stor fokus på igen, siger Bo Henriksen til achorsens.dk
  Playoff-kampen mod Vendsyssel FF bliver fløjtet i gang klokken 16.00. Se med på TV SYD kl. 19.52, når vi følger op med reaktioner på kampens resultat.
  
  